b'\n_START_ARTICLE_\nMala gora\n_START_PARAGRAPH_\nMala gora je sredogorski niz na Ribni\xc5\xa1ko Ko\xc4\x8devskem obmo\xc4\x8dju.\n_START_SECTION_\nGeografija\n_START_PARAGRAPH_\nMala gora je sredogorski niz v smeri severozahod-jugovzhod, ki se razteza med ponikalnico Ra\xc5\xa1ica in Kolpo. Od Ponikev blizu Ra\xc5\xa1ice do Vimolj pri Predgradu meri 45 km, naj\xc5\xa1ir\xc5\xa1a (4 km) je med Ribnico in Strugami. Najvi\xc5\xa1ja vrhova sta Stene Sv. Ane (963 mnm) in \xc4\x8crni vrh (963 mnm) v Ribni\xc5\xa1ki ter Gri\xc4\x8d nad Koprivnikom (953 mnm) v Ko\xc4\x8devski Mali gori. Mala gora je v glavnem porasla z bukovimi in me\xc5\xa1animi jelovo-bukovimi gozdovi ter neposeljena, le okoli redkih naselij ob vzno\xc5\xbeju (Velike Poljane, Onek) pa je tudi nekaj obdelanega sveta in pa\xc5\xa1nikov.\n_START_SECTION_\nZgodovina\n_START_PARAGRAPH_\nPri gozdarski ko\xc4\x8di Jo\xc5\xbeeta Lov\xc5\xa1ina je 13. maja 1941 pri\xc5\xa1lo do spopada med tremi pripadniki organizacije TIGR in italijansko karabinjersko patruljo iz Ribnice, ki so jim pomagali tudi trije doma\xc4\x8di slovenski oro\xc5\xbeniki. V polurnem spopadu je padel Danilo Zelen, voja\xc5\xa1ki vodja te organizacije, Ferda Kravanjo je patrulja hudo ranjenega ujela, Anton Majnik pa jim je zvezan u\xc5\xa1el. Boj na Mali gori je bil prvi oboro\xc5\xbeen spopad z okupatorjem v Sloveniji. Pri jami \xc5\xbdiglovici se je leto pozneje 28. julija 1942 zgodil en od ve\xc4\x8djih vojnih zlo\xc4\x8dinov med 2. svetovno vojno na Slovenskem, ko so slovenski partizani pomorili in zmetali v brezno 9 slovenskih kmetov iz Prigorice, Dolenje Vasi in \xc5\xbdlebi\xc4\x8da. Zaradi poboja so se ob mobilizaciji OF leta 1943 ribni\xc5\xa1ki doma\xc4\x8dini posledi\xc4\x8dno tudi pri\xc4\x8deli raje prostovolno pridru\xc5\xbeevati protikomunisti\xc4\x8dnemu Slovenskemu Domobranstvu.'